สภาพอากาศตลอดสัปดาห์นี้ หลายพื้นที่มีฝนเพิ่มขึ้นโดยเฉพาะประเทศไทยตอนบน
นายเมธี มหายศนันท์ ผู้อำนวยการกองพยากรณ์อากาศ กรมอุตุนิยมวิทยา เปิดเผยถึงสภาพอากาศของประเทศไทยตลอดสัปดาห์นี้ (29 มิ.ย.- 4 ก.ค. 64 )ว่า ขณะนี้ ลมมรสุมตะวันตกเฉียงใต้ยังคงพัดปกคลุมประกอบกับมีหย่อมความกดอากาศต่ำที่ประเทศเวียดนาม ส่งผลทำให้ประเทศไทยตอนบนมีฝนเพิ่มขึ้นโดยเฉพาะในช่วงบ่ายค่ำ โดยภาคเหนือและภาคตะวันออกเฉียงเหนือ ปริมาณฝนร้อยละ 40-60 ของพื้นที่ ขณะที่ภาคตะวันออก ปริมาณฝนร้อยละ 20-40 ของพื้นที่ ส่วนภาคกลาง ปริมาณฝนร้อยละ 20-30 ของพื้นที่ และภาคใต้ ปริมาณฝนร้อยละ 30-60 ของพื้นที่  ประชาชนที่อาศัยอยู่ในภาคเหนือและภาคตะวันออกเฉียงเหนือโดยเฉพาะในพื้นที่เสี่ยงภัย ควรเฝ้าระวังปริมาณฝนที่ตกลงมามากอาจทำให้เกิดน้ำป่าไหลหลากได้ผู้อำนวยการกองพยากรณ์อากาศ กรมอุตุนิยมวิทยา ขอให้ประชาชนทุกพื้นที่ติดตามสภาพอากาศอย่างต่อเนื่องที่เว็บไซต์ www.tmd.go.th